Kawżi magħquda C-132/14 sa C-136-/14
Il-Parlament Ewropew
uIl-Kummissjoni Ewropea
vs
Il-Kunsill tal-Unjoni Ewropea
“Rikors għal annullament – Regolament (UE) Nru 1385/2013 – Direttiva 2013/62/UE – Direttiva 2013/64/UE – Bażi legali – Artikolu 349 TFUE – Reġjuni ultraperiferiċi tal-Unjoni Ewropea – Emenda tal-istatus tal-Mayotte fir-rigward tal-Unjoni Ewropea”
Sommarju – Sentenza tal-Qorti tal-Ġustizzja (Awla Manja) tal-15 ta’ Diċembru 2015
Trattati tal-Unjoni – Kamp ta’ applikazzjoni territorjali – Reġjuni ultraperiferiċi – Kompetenza tal-Kunsill sabiex jiffissa l-kundizzjonijiet ta’ applikazzjoni tat-trattati – Limiti – Iffissar tal-kundizzjonijiet ta’ applikazzjoni ta’ atti tad-dritt sekondarju – Ammissibbiltà – Posponiment tal-applikabbiltà ta’ dispożizzjonijiet tad-dritt tal-Unjoni – Ammissibbiltà
(Artikolu 52 TUE; Artikoli 349 TFUE u 355 TFUE; Deċiżjoni tal-Kunsill 2012/419, Artikolu 2)
Mill-kliem tal-Artikolu 349 TFUE jirriżulta li dan jippermetti lill-Kunsill jadotta miżuri speċifiċi intiżi li jieħdu inkunsiderazzjoni s-sitwazzjoni ekonomika u soċjali strutturali tar-reġjuni ultraperiferiċi. Madankollu, il-Kunsill għandu jkun f’pożizzjoni, konformement mat-tielet paragrafu ta’ dan l-artikolu, li jippreżenta elementi li jistabbilixxu fattur ta’ konnessjoni bejn il-miżura speċifika prevista u l-karatteristiċi u r-restrizzjonijiet partikolari tar-reġjun ultraperiferiku inkwistjoni. Barra minn hekk, sa fejn l-ewwel paragrafu tal-Artikolu 349 TFUE, kif emendat bl-Artikolu 2 tad-Deċiżjoni 2012/419, li temenda l-istatus tal-Mayotte fir-rigward tal-Unjoni Ewropea, jipprovdi li l-Kunsill jadotta miżuri speċifiċi intiżi, b’mod partikolari, sabiex jiffissaw il-kundizzjonijiet tal-applikazzjoni tat-trattati għar-reġjuni ultraperiferiċi, inklużi l-politiki komuni, il-“kondizzjonijiet ta’ l-applikazzjoni tat-Trattati”, fis-sens ta’ dan l-artikolu, għandhom jinftiehmu bħala li jkopru fl-istess ħin il-kundizzjonijiet marbuta mal-applikazzjoni tad-dritt primarju tal-Unjoni u dawk marbuta mal-applikazzjoni ta’ atti tad-dritt sekondarju adottati fuq il-bażi ta’ dan id-dritt primarju. F’dan il-kuntest, fl-assenza ta’ speċifikazzjoni fir-rigward tal-kamp ta’ applikazzjoni territorjali ta’ att tad-dritt sekondarju, dan għandu jiġi ddeterminat skont l-Artikoli 52 TUE u 355 TFUE. Konsegwentement, mill-kliem u mill-għanijiet tal-Artikolu 349 TFUE u kif ukoll mill-istruttura tat-Trattati jirriżulta li, fir-rigward tar-reġjuni ultraperiferiċi tal-Unjoni, il-kamp ta’ applikazzjoni territorjali tal-acquis kollu tad-dritt tal-Unjoni huwa ddefinit, b’mod partikolari, mill-qari flimkien tal-Artikolu 52 TUE u tal-Artikolu 355(1) TFUE kif ukoll mill-miżuri adottati skont l-Artikolu 349 TFUE.
Barra minn hekk, l-Artikolu 349 TFUE ma jillimitax is-setgħa deċiżjonali tal-Kunsill għal kategorija partikolari ta’ miżuri. Fil-fatt, apparti li t-terminu “miżura” jkopri kull tip ta’ azzjoni li tista’ tiġi ġestita mill-Kunsill, l-użu, fl-Artikolu 349 TFUE, tat-terminu “b’mod partikolari” jimplika li l-awturi tat-Trattat FUE ma kellhomx l-intenzjoni li jistabbilixxu lista eżawrjenti tat-tipi ta’ miżuri li jistgħu jiġu adottati fuq il-bażi ta’ dan l-artikolu. F’dan ir-rigward, limitazzjoni fir-rigward tal-possibbiltà tal-Kunsill li jipposponi l-applikabbiltà ta’ miżura tkun kuntrarja għall-għanijiet segwiti mill-Artikolu 349 TFUE, peress li ma hemm xejn li jippermetti li jiġi eskluż li posponiment tal-applikabbiltà sħiħa ta’ dispożizzjoni tad-dritt tal-Unjoni jista’ jirriżulta li jkun l-iktar miżura adatta sabiex tittieħed inkunsiderazzjoni s-sitwazzjoni ekonomika u soċjali strutturali ta’ reġjun ultraperiferiku.
(ara l-punti 66, 69, 71, 72, 75, 76, 78, 81, 82, 84)